《华山》
唐代·张乔

青苍河一隅，气状杳难图。
卓杰三峰出，高奇四岳无。
力疑擎上界，势独压中区。
众水东西走，群山远近趋。
天回诸宿照，地耸百灵扶。
石壁烟霞丽，龙潭雨雹粗。
澄凝临甸服，险固束神都。
浅觉川原异，深应日月殊。
鹤归青霭合，仙去白云孤。
瀑漏斜飞冻，松长倒挂枯。
每来寻洞穴，不拟返江湖。
傥有芝田种，岩间老一夫。

作者简介：（生卒年不详)，今安徽贵池人，懿宗咸通中年进士，当时与许棠、郑谷、张宾等东南才子称“咸通十哲”黄巢起义时，隐居九华山以终。其诗多写山水自然，不乏清新之作，诗清雅巧思，风格也似贾岛。